Norway Station

Norway Station var hovedbasen til Den norske antarktisekspedisjonen 1956–60 til Dronning Maud Land. Blant ekspedisjonsdeltagerne ble den kalt Fimbul. Stasjonen ble anlagt 55 moh. på isbremen Fimbulisen, omtrent 36 kilometer fra  barrierekanten.

Norway Station bestod av tre bygninger anlagt ved siden av hverandre, og disse var forbundet med en 60 meter lang gang bygget opp av proviant- og utstyrskasser. Bygningene var konstruert for å motså tyngden av snøen som etter hvert begravde basen, og mot slutten av ekspedisjonen måtte man klatre opp en 6,5m høy stige for å komme seg ut. I tillegg til de tre hovedbygningene, ble det anlagt flere hytter, instrumenthus, bur og antennemaster, samt en hundegård til over 40 hunder.

Det største huset var på 78 kvadratmeter og inneholdt lugarer til de 14 overvintringsmedlemmene. Hver lugar var på om lag 2x2 meter. Et hus inneholdt kjøkken med messe og kontorer, mens det siste inneholdt meteorologirom, radiorom og legekontor.

Da den norske ekspedisjonen forlot Norway Station i november 1959, ble stasjonen overdratt til South African National Antarctic Expedition (SANAE) for en symbolsk sum. SANAE I var i drift i tre år før en stasjon nærmere kysten ble etablert.

 Eksterne lenker 
 Den Norske Antarktisekspedisjon 1956–1960 – Norway Station Norsk polarhistorie

Kategori:Forskningsstasjoner i Antarktis
Kategori:Dronning Maud Land
Kategori:Norsk polarhistorie
Kategori:Artikler i Antarktis-prosjektet